
 संवसारातल्या सगळ्यांत व्हडल्या आनी कामांत मग्न आशिल्ल्या शहरांत एक ल्हान चली रावताले.









 ताका खरेच काणयो खूब आवडताल्यो. जांका तें वळखतालें तीं सगळीच आपल्या कामांत मग्न आशिल्लीं..ताका काणयो सांगपाक.






 ताच्या मम्मीन ताका म्हळें, "म्हाका म्हजी कामां सोपोवपाक जाय."






 ताच्या पप्पान ताका म्हळें, "हांव खबरांपत्र (पेपर) वाचता."















 ताच्या भावान ताका म्हळें, "दिसना तुका हांव क्रिकेट खेळटा तो."









 ताच्या शेजा-यान म्हळें, "म्हाका सामान हाडपाक बाजारान वचपाक जाय."









 ताच्या टिचरीन म्हळें, "पयली आमी गणित सोडोवया."






 सगळी कामांत खूब मग्न आशिल्ली. सगळी वेळाफाटल्यान आशिल्ली.






 खुबशें लोक सदा जाम जाल्ले आनी वाजेल्लें आशिल्ल्यान ख-यानीच तांचे कडेन काणयां खातीर मात्तूय वेळ नाशिल्लो.









 एक दीस दिदी त्या ल्हान चलयेच्या शाळेंत आयलें.






 दिदी टिचर नाशिल्ले आनी विद्यार्थीय नाशिल्लें. तें भुरग्यांकून व्हडलें आशिल्ले आनी टिचरींकून ल्हान आशिल्लें. ताचे दोळे मोगाळ आनी ताते हांशें मंद आशिल्लें.









 तें भुरग्यांचें आनी टिचरींचें दोगांयचें इश्टिण आशिल्लें.









 तें ल्हान चली चिंताले की दिदीक कसल्योय काणयो बी कळटा कांय म्हणू.









 तें लजत दिदी कडेन गेले. "तुजे कडेन थोडो वेळ आसतलो? तूं म्हाका काणी सांगू शकता?"









 आश्चर्यचकीत जावन दिदीन त्या ल्हान चलयेक पळयले. "हय तर," ताणें म्हळें.






 "हांव तुका काणी सांगू शकता. कसल्या तरेची काणी तुका आवडटली?"






 आस्तेन त्या ल्हान चलयेन दोळे मोेटे केले. तूं म्हाका शिवाची काणी सांगू शकता.












 दिदी शाळेच्या बल्कावान बसले आनी त्या ल्हान चलयेक जंगलात शेणिल्ल्या एका ल्हान शिवाची काणी सांगपाक लागले.









 ते चली शांततायेन बसून उत्सुक्तायेन आयकपाक लागले.


















 दिदीची काणी इतली ठळख आशिल्ली की तें चली जंगलातल्या व्हडल्या झाडांच्या खांदयांच्या मदल्यान व्हांवपी वा-याक अणभवूंक शकताले. लांब तणांचो सळसळपी आवाज आनी ल्हान शिवाच्या पोराची मोव लेव तें अणभवूंक शकताले.



 त्या ल्हान चलयेची इश्ट- इश्टीणी जी लागीच खेळटाली ती दिदी कितें सांगता ते सोदून काडपाक थंय आयली.






 रोखडीच तीय बी ती काणी आयकपाक मग्न जाली.









 कांय वेळान, त्या ल्हान चलयेचो आख्खो वर्ग तांच्या भोंवतणी ती काणी आयकत,  तिची कल्पना करीत आनी आनीक काणयांची मागणी करपाक लागली.









 त्या ल्हान चलयेक, ताच्या इश्ट- इश्टीणींक आनी शिक्षकांक कळून आयले की दिदीक आनीक खुबश्यो काणयो कळटात म्हणू.


















 तें माकडांच्यो, पक्षांच्यो, कुत्र्यांच्यो, माजरांच्यो, निळ्या न्हंयेतल्या आनी समुद्रातल्या नुस्त्यांच्यो, उंच दोंगरांच्यो, पांचव्या मळांच्यो, मोट्या शहरांतल्या भुरग्यांच्यो आनी ल्हान गांवांतल्या भुरग्यांच्यो, धाडसाच्यो आनी रहस्यमयी  काणयो, सुंदर राजांच्यो आनी मोगाळ राणींच्यो, भंय दिसता तेन्ना तुवें कितें करप हाचेविशीं आनी तूं दुखी आसता तेन्ना कितें करप हाचेविशीं, शेणिल्लो खजीनो सोदपाच्यो, आश्चर्यजनक रहस्य कळपी काणयो आनी वेग- वेगळ्या तरेच्यो काणयो तें सांगूंक शकताले.







 सदाच तें ल्हान चली आनी ताच्यो इश्ट- इश्टीणी दिदी वांगडा बसताली.






 दुस-या वर्गातली भुरगीय आयली.






 शाळेतले शिक्षकय आयले.






 शेजारच्या शाळेंतली भुरगींय आयली.






 शाळेत न वचपी भुरगींय आयली.






 ज्या भुरग्यांनी शाळा सोडिल्ली तीय आयली.






 जी भुरगीं शाळेक वचपाक चड ल्हान आशिल्ली तीय आयली.












 थोडी बसून आयकताली तर थोडी उब्यानी आयकताली.









 सगळ्यान ल्हान भुरगीं उमथीं न्हिदून आपले हात तोंडार धरून आयकताली.









 जशी ती आयकताली तशी ती एका मेकांक काणयोय सांगपाक शिकली.












 तीं काणयो उब्यो करपाक शिकली, काणयो कश्यो गुवणावन सांगप, त्यो कश्यो विणप, कश्यो रांदप आनी काणयो कश्यो पतंगाभशेन निळ्या मळबान उडोवप हें तीं शिकली. आयकुपी आपले दोळे दिपकयनासतना वा हालनासतना आनी काणी सोपासर मग्न जावन आयकत रावप ही तरा तांच्यानी सगळ्यांनी शिकून घेतली.









 ल्हवू- ल्हवू दिदीकडल्यान, त्या ल्हान चलयेकडल्यान आनी भुरग्यांकडल्यान काणयो अख्ख्या शहरान पसरपाक लागल्यो. लोक काणयो सांगपाक आनी लोक काणयो आयकुपाक लागले.









 आवयांनी आपले काम थांबयले, बापायनीं पेपर कुशीक दवरलो, शिक्षकांनी गणितांची पाठ्य पुस्तकां कुशीक दवरली आनी शेजारी बाजाराक वचुना.









 सगळी जाणा काणयो सांगपाक लागली. व्हडल्या भावांनी क्रिकेट खेळपाची थांबयली आनी ल्हान भयणांनी दोरयांनी खेळप थांबयले. तीं काणयो आयकुपाक लागली.







 भाजी विकप्यान भाजी विकपाची थांबयली. दुदवाल्यान दूद पावोवपाचे थांबयले. पानवाल्यान पानां आनी सुपा-यो कडेक दवरल्यो.






 ते सगळेजाण एक- मेकांच्यो काणयो आयकपाक लागले.












 बसकार आपली बस सोडून काणी आयकपाक आयलो. कण्डक्टर आपले टिकेटींचे बेग आनी पयशें बसीन विसरलो. प्रवाशांक आपल्यो काणयो सांगपाक तो गडबडीन आशिल्लो.






 शहरान रेलगाडयो धांवनासल्यो कारण त्यो चलोवपीकार काणयांनी सामके मग्न आशिल्लें.






 खबरां पत्रां छापनाशिल्लीं. बिल्डींगो बांदप जायनाशिल्लें. उड्डान पूल पुराय जायनाशिल्लें.






 खाणावळींनी पाव- भाजी मेळनाशिल्ली, भेळपुरीवालो भेळपुरी करीनाशिल्लो. नुस्तेंकार नुस्तें गरोवपाक वचनाशिल्ले. कोणूच कितें करपाक तयार नाशिल्लें. पूण काणयो सांगताले आनी काणयो आयकताले.




 पोस्टमेन पत्रां पावोवपाक शकलोना कारण तो काणयांनी मग्न आशिल्लो.









 पुलीस मदीच रस्त्यार बसून आपल्या भोंवतीच्यान हेवटेतल्यान तेवटेन वचपी गाडयेकारांक काणयो सांगपाक लागलो. शहरातल्यो सगळ्यो टी. वी. बंद आशिल्ल्यो कारण लोक काणयो आयकताले.












 सगळे शहर एकदाच थांबले कशे. शहराचो महापौर चिंतेस्त जालो.









 "आता कितें करप?" तांणी आपल्या मंत्रीमंडळाक म्हळें जसो तो दर्यादेगेर आशिल्ल्या आपल्या महापौर निवासाच्या व्हडल्या कुडीत हेवटेन- तेवटेन पासयो मारतालो. "कोणूच काम करना आनी शहरान कांयच घडना."









 मंत्रीमंडळ उचांबळ जावन येवजणांचेर आनी मांडणींचेर काम करपाक लागले. पूण कांयच फायदो जालो ना, कोणूच आयकना जाले.






 शेवटी, दिदीक आनी त्या ल्हान चलयेक दर्यादेगेर आशिल्ल्या महापौराच्या निवासात आपयले. मंत्रीमंडळांक सांगिल्लें की हांच्यानी दोगायनीं काणयांच्या समुद्रान शहरांत हुंवार हाडिल्लो म्हणू.









 तें ल्हान चली त्या उंच  छप्पर आनी लांब खांबें आशिल्ल्या त्या व्हडल्या कुडीत आनीकय ल्हान दिसताले. ताणें दिदीचो हात घट्ट धरलो.









 दिदीय बी मंत्रीमंडळान आशिल्ल्या मोट्या आनी लांब दादल्यांकून आनी बायलांकून ल्हानूच दिसताले. कोणूच हांसनाशिल्ली. सगळी तांकां तिडकीन आनी तोंड वाकडें करून पळोवपाक लागली.









 "ह्या काणयांनी आमच्या मोट्या शहराक थांबयला. आमी हाचे कितें करप?" महापौरान आपल्या मोट्या आवाजान विचारले.






 कुडीत पुराय शांतताय आशिल्ली. फक्त महापौराचो माळी जो ल्हव- ल्हव फुसफुसपी आवाजान महापौराच्या राखणदारांक काणी सांगतालो तो आवाज येतालो.






 त्या ल्हान चलयेन दिदीचो हात आनीकय घट धरलो. दिदी सरळ महापौराक पळयताले.






 ताचो आवाज मोटो नाशिल्लो, पूण निवळ आशिल्लो. "एक काणी सद्दा सकाळची आसूनी आनी एक काणी सद्दा सांची," ताणें म्हळें. "अश्या तरेन सगळी कडे सगळ्यां कडेन काणयो आसतल्यो. पूण तांच्यानी परत आपल्याक कितें करपाचे आसा त्या कामां कडेन वळू येता."









 "ही एक बरी युक्ती आसा!" महापौर आड्डलो.









 मंत्रीमंडळान ताळयो मारल्यो. मोटे आनी लांब दादले आनी बायलो हांसपाक लागली. त्या ल्हान चलयेन आपलो हात दिदीच्या बोटांच्यान ल्हवू सोडयलो.










 सगळ्या शहरान सुशेगाचो सुस्कार सोडलो. त्या दिसाच्यान, व्हडल्या शहरान एक काणी सकाळची सांगता आनी दुसरी काणी रातची न्हिदूंक वचचे पयली सांगता.









 त्या दिसाच्यान, ल्हान चलयेच्या आनी दिदीच्या कामांत मग्न आशिल्ल्या व्हडल्या शहराक काणयांचे शहर म्हणपाक लागले.

 काणयांचे शहर (Konkani)



 शहरान कोणाच कडेन काणी सांगपाक वेळ ना, जो मेरेन दिदी आनी एक ल्हान चली काणयांच्या ल्हारांक सुरवात करता जी सगळ्यांमेरेन पावतात. वाचा ही ओडलायणी बोधकथा जातून एक शहर काणयांच्या शहरान बदलता.



 This is a Level 3 book for children who are ready to read on their own.



Pratham Books goes digital to weave a whole new chapter in the realm of multilingual children's stories. Knitting together children, authors, illustrators and publishers. Folding in teachers, and translators. To create a rich fabric of openly licensed multilingual stories for the children of India ­­ and the world. Our unique online platform, StoryWeaver, is a playground where children, parents, teachers and librarians can get creative. Come, start weaving today, and help us get a book in every child's hand!

